KIRJALLINEN KYSYMYS E-1513/02

esittäjä(t): Cristiana Muscardini (UEN) komissiolle

(29. toukokuuta 2002)

Aihe: Aidsista johtuva odotettavissa olevan eliniän lasku

Italialaisissa viikkolehdissä on julkaistu huolestuttavia tietoja odotettavissa olevan eliniän laskusta maissa, joissa esiintyy eniten HI-virusta. Viruksesta pahiten kärsivistä 25 maasta 24 sijaitsee Afrikassa. Näistä maista seitsemässä yli 20 prosentilla väestöstä on HI-virus. Jos kyseisessä asiassa ei ryhdytä määrätietoisesti toimiin, neljännes Afrikan asukkaista saattaa kuolla aidsiin.

Voisiko komissio näin ollen ilmoittaa, millaista yhteistyötä Euroopan unioni tekee Afrikan maiden kanssa (esimerkiksi Etelä-Afrikan, Swazimaan, Zimbabwen, Botswanan, Zambian ja Malawin kanssa, jotka kuuluvat aidsista pahiten kärsiviin Afrikan maihin) HI-viruksen leviämisen torjumiseksi?

Millaista apua yhteisö antaa kyseisille maille, ja miten tehokkaasti kyseistä apua hyödynnetään?

Katsooko komissio, että on tarpeen ryhtyä kaikkiin tarvittaviin toimiin, myös kyseisistä maista Eurooppaan suuntautuvien siirtolaisvirtojen vuoksi, jotta voidaan estää HI-viruksen leviäminen Eurooppaan, jossa sitä jo muutenkin esiintyy?

Poul Nielsonin komission puolesta antama vastaus

(10. heinäkuuta 2002)

Aidsin (Acquired Immune Deficiency Syndrome) torjunta ja hoito on epidemian alusta saakka ollut tärkeällä sijalla yhteisön kehitysyhteistyöpolitiikassa ja -ohjelmissa. Helmikuussa 2002 komissio hyväksyi HI-virusta/aidsia, malariaa ja tuberkuloosia koskevan nopeutetun toiminnan osana köyhyyden vähentämistä, jolla pyritään ratkaisemaan aidsiin liittyviä monimutkaisia ongelmia etenkin maissa, joissa HI-virusta eniten esiintyy.

Komission tukea aidsin torjuntaan ja hoitoon toimitetaan montaa eri kautta, kuten maantieteellisten ja aloittaisten budjettikohtien avulla, sekä rahoittamalla valtiosta riippumattomien järjestöjen ja kansainvälisten aloitteiden kuten aidsin, tuberkuloosin ja malarian torjunnan yleisrahaston toimintaa. Komissio panee parhaillaan täytäntöön aidsin torjuntaan ja hoitoon liittyviä hankkeita kaikissa mainituissa maissa, mikä nostaa kokonaistuen määrän 232,5 miljoonaan euroon (taulukko lähetetään suoraan arvoisalle parlamentin jäsenelle sekä parlamentin sihteeristöön).

Yhteisön toimintaohjelman Aidsin ja eräiden muiden tartuntatautien torjunta yleisenä tavoitteena on auttaa aidsin leviämisen estämisessä ja vähentää tartuntatautien aiheuttamaa kuolleisuutta ja sairaalloisuutta. Tähän pyritään rohkaisemalla yhteistyötä jäsenvaltioiden välillä, edistämällä yhteistyötä torjuntataktiikoiden ja -ohjelmien osalta sekä tukemalla valtiosta riippumattomien järjestöjen toimintaa, mukaan lukien HIV-tartunnan saaneiden järjestöt.

Eräs tämän ohjelman erityisistä tavoitteista on taistella syrjintää vastaan. Ei ole olemassa minkäänlaista todistetta siitä, että mainituista maista saapuvat siirtolaiset aiheuttaisivat erityisen uhan viruksen leviämisestä Euroopassa. Toisaalta taas siirtolaisilla, etnisillä vähemmistöillä ja muilla liikkuvilla ryhmillä on erityiset tarpeet HI-viruksen/aidsin torjunnan ja hoidon suhteen. Näiden väestönosien tarpeet on otettu huomioon ohjelmassa heidän kulttuurisen, kielellisen ja sosioekonomisen taustansa huomioiden. Siirtolaisten on usein esimerkiksi vaikeampi saada hoitoa ja tukea, johtuen sekä lakiseikoista että kommunikaatiovaikeuksista. Komissio rahoittaa hankkeita kuten eurooppalaista Aids ja liikkuvuus -hanketta, jotta leimautumista voitaisiin välttää ja jotta Euroopan siirtolaisten erityiset tarpeet taudin torjunnassa ja hoidossa huomioitaisiin paremmin.